《百字令 春日偕张凤举游西湖》
清代·杨涛

湖名西子，曾十年梦想，缘悭迟到。胜友招邀真鼓棹，趁取艳阳天好。

山黛青浮，水油绿泻，花柳双堤绕。虚亭同坐，宛如身在蓬岛。

相顾因话生平，燕南赵北，悔不言归早。毕竟凌烟无福画，应被沼吴人笑。

丽景当前，闲愁暂解，且共金樽倒。更期明发，快从天竺登眺。

作者简介：杨涛，字澄如，号月溪，金匮（今无锡）人。诸生。有《月溪词》。